Diari Oficial de la Generalitat Valenciana


Sumari del DOGV 4191, del 15-02-2002 (2002/1363)

DECRET 14/2002, de 8 de febrer, del Govern Valencià, pel qual s'acorda la constitució de la societat mercantil Institut per a l'Acreditació i Avaluació de les Pràctiques Sanitàries, SA.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   4191

Data del DOGV
:   15-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1363


Data del document
:   08-02-2002

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * Institut per a l'Acreditació i Avaluació de Les Pràctiques Sanitàries
    * societat anònima
    * legislació
    * servei sanitari

DECRET 14/2002, de 8 de febrer, del Govern Valencià, pel qual s'acorda la constitució de la societat mercantil Institut per a l'Acreditació i Avaluació de les Pràctiques Sanitàries, SA. [2002/M1363]
  
L'acreditació i avaluació de centres, serveis i procediments sanitaris són instruments de millora de l'adequació, seguretat i qualitat assistencial. Els principals objectius de l'acreditació de centres i serveis són l'avaluació de la qualitat i seguretat de l'assistència, atenent de manera especial els seus aspectes específicament més sanitaris, a valoració de la capacitat dels centres per aconseguir una millora contínua de la qualitat tècnica i de l'assistència global del pacient, a promoció de la millora contínua de la qualitat dels serveis sanitaris, a incentivació de la cerca de l'excel·lència i la implicació dels professionals en totes les fases del desenvolupament de la qualitat i el reconeixement extern de la qualitat de l'assistència prestada, mitjançant l'emissió de la certificació corresponent.
  
El reconeixement contribueix a la millora contínua de la confiança i la satisfacció dels clients i usuaris, alhora que proporciona informació comparativa als professionals, ciutadans i administració sanitària, aportant valor a la presa de decisions i a l'exercici de la llibertat d'elecció en el marc legal.
  
L'avaluació de centres i serveis es complementa amb l'avaluació de pràctiques sanitàries com a sistema de valoració de la qualitat i la seguretat de l'assistència. Els seus objectius fonamentals consisteixen a identificar i informar les tecnologies noves i les establides que necessiten avaluació, produir, revisar, avaluar i sintetitzar la informació científica quant al seu impacte mèdic, econòmic, social i ètic i contribuir a l'adequada formació dels professionals sanitaris per a aconseguir la utilització correcta de tecnologia i procediments.
  
La Generalitat Valenciana manté un compromís amb la millora continuada de la qualitat i la seguretat de les pràctiques sanitàries per a proporcionar als ciutadans major capacitat d'elecció informada, en la cerca de l'excel·lència en la prestació d'assistència sanitària. Per tot això, a l'efecte de promoure la realització de les activitats de reconeixement extern i avaluació de la qualitat sanitària, la seua seguretat, adequació i efectivitat en un marc lliure d'interferències alienes a la necessària objectivitat tècnica i científica, la Generalitat Valenciana impulsa la creació d'una institució específica per a l'acreditació i l'avaluació de pràctiques sanitàries.
  
En atenció d'aquestes consideracions, a proposta del conseller de Sanitat i amb la deliberació prèvia del Govern Valencià, en la reunió del dia 8 de febrer de 2002,
  
DECRETE
  
Article 1
  
S'acorda la constitució d'una societat amb forma d'anònima, sota la denominació Institut per a l'Acreditació i Avaluació de les Pràctiques Sanitàries, SA, dependent de la Conselleria de Sanitat.
  
Article 2
  
La societat que es constitueix tindrà la consideració d'empresa de la Generalitat Valenciana, d'acord amb l'article 5.2 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià.
  
Article 3
  
3.1. La societat tindrà per objecte l'acreditació dels centres i serveis de salut i, en general, l'avaluació de les pràctiques sanitàries, i durà a terme les investigacions i activitats formatives necessàries amb aquesta finalitat.
  
En aquest sentit, es considera objecte específic de les activitats de la societat:
  
a) Promoure la millora contínua de la qualitat i la seguretat de l'assistència sanitària, incentivar la cerca de l'excel·lència en la provisió d'assistència sanitària i proporcionar informació comparativa als professionals, ciutadans i administració sanitària sobre les pràctiques sanitàries, la seua adequació, qualitat, seguretat i efectivitat.
  
b) Atorgar un reconeixement extern de la qualitat assistencial mitjançant l'acreditació dels centres i serveis sanitaris i les seues activitats, atenent criteris específics, objectius i verificables. Per a això desenvoluparà, mantindrà i actualitzarà contínuament els criteris i estàndards de referència en el procés acreditador, formarà i actualitzarà equips d'auditors sanitaris, coordinarà les activitats d'acreditació i formació que se li sol·liciten i participarà directament en la seua realització segons s'estime adequat.
  
c) Identificar i informar les tecnologies i pràctiques sanitàries noves o establides que necessiten avaluació, determinant, sobre bases científiques, l'impacte mèdic, econòmic i social de la seua utilització i emetent informes i dictàmens sobre el seu ús adequat, les seues indicacions idònies i les condicions de la seua prestació efectiva i de qualitat.
  
d) Contribuir a l'adequada formació dels professionals sanitaris per a aconseguir la correcta utilització de la tecnologia.
  
3.2. La societat durà a terme les activitats necessàries per a oferir els productes següents:
  
a) Certificacions d'acreditació.
  
b) Informes d'auditoria.
  
c) Documents i avaluacions d'usos i pràctiques sanitàries.
  
d) Consultes tècniques.
  
e) Serveis d'assessoria.
  
f) En general, totes aquelles activitats d'avaluació, d'investigació i de docència i formació pròpies del seu àmbit de competència.
  
3.3. L'activitat de la societat abasta el conjunt de pràctiques i institucions sanitàries, amb independència de la seua titularitat, destinació o situació. No obstant això, la societat harmonitzarà els seus objectius plurianuals d'acord amb el que es puga establir en els convenis de col·laboració amb la Generalitat Valenciana i les seues entitats autònomes, segons el que estableix l'article 54 bis del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià.
  
Article 4
  
El capital social fundacional serà de cent vuitanta mil tres-cents euros (180.300 euros), dividit en 600 accions de tres-cents euros i cinquanta cèntims de valor nominal cada una, d'igual classe i sèrie, íntegrament subscrites i desemborsades al 100%.
  
Les accions es troben numerades correlativament de l'1 a la 600, ambdues inclusivament.
  
En representació d'aquestes accions s'emetrà un títol múltiple.
  
Article 5
  
La societat Institut per a l'Acreditació i Avaluació de les Pràctiques Sanitàries, SA, es regirà pels seus Estatuts, d'acord amb les normes de dret privat, sense perjudici del que preveu el Text Refós de la Llei d'Hisenda Pública de la Generalitat Valenciana i la Llei 3/1996, de 30 de desembre, de Mesures de Gestió i Organització de la Generalitat Valenciana.
  
Article 6
  
Per a l'exercici de les seues funcions, la societat disposarà dels recursos següents:
  
- El propi capital fundacional.
  
- Les consignacions previstes en els pressupostos de la Generalitat Valenciana.
  
- Els ingressos procedents dels serveis realitzats i gestionats per la societat.
  
- Les subvencions o aportacions voluntàries d'entitats o institucions, tant públiques com privades.
  
- Les rendes i productes derivats dels béns i valors que integren el seu patrimoni.
  
- Qualssevol altres recursos que se li puguen atribuir.
  
Article 7
  
S'aproven els Estatuts pels quals s'ha de regir la societat, que s'incorporen com a annex d'aquest decret.
  
Disposicions finals
  
Primera
  
Es faculta el conseller de Sanitat per a l'atorgament de l'escriptura pública fundacional corresponent i de tots els documents que siguen necessaris per a la constitució formal de la societat, els seus Estatuts socials, composició i càrrecs del Consell d'Administració, així com per a fer totes les accions que siguen necessàries per a la inscripció en els registres públics corresponents.
  
Segona
  
La subscripció de les accions s'efectuarà amb càrrec al projecte financer que s'habilita a l'efecte en el capítol VIII del programa 411.11 de la Direcció General per a l'Agència de la Qualitat, Avaluació i Modernització dels Serveis Assistencials, de la Conselleria de Sanitat, en el pressupost de la Generalitat Valenciana per a l'any 2002.
  
Tercera
  
Aquest decret vigirà el mateix dia que siga publicat en el Diari Oficial de la Generalitat Valenciana.
  
València, 8 de febrer de 2002
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Sanitat,
  
SERAFÍN CASTELLANO GÓMEZ
  
Annex
  
Estatuts de la societat pública Institut per a l'Acreditació i Avaluació de les Pràctiques Sanitàries, SA (Inacaps)
  
TÍTOL I
  
Nom, objecte, domicili, duració i començament
  
Article 1. Denominació
  
La societat pública que es constitueix es denomina Institut per a l'Acreditació i Avaluació de les Pràctiques Sanitàries, SA, i es configura com a empresa de la Generalitat Valenciana, d'acord amb l'article 5.2 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià.
  
Article 2. Regulació
  
La societat, sense perjudici de la seua dependència de la Conselleria de Sanitat, tindrà personalitat jurídica pròpia, plena capacitat per a obrar per al desenvolupament dels seus fins, patrimoni propi i administració autònoma i es regirà pel que estableix el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Govern Valencià, el Text Refós de la Llei de Societats Anònimes, de 22 de desembre de 1989 i els presents Estatuts, en relació amb el Decret 14/2002, de 8 de febrer, del Govern Valencià, mitjançant el qual es va constituir.
  
Article 3. Forma
  
La societat actuarà en règim d'empresa mercantil, amb subjecció al dret privat i als bons usos comercials, fins i tot en les adquisicions, disposicions patrimonials i contractació, sense més excepcions que les que resulten de les disposicions que es citen en l'article anterior.
  
Article 4. Objecte
  
4.1. La societat tindrà per objecte l'acreditació dels centres i serveis de salut i, en general, l'avaluació de les pràctiques sanitàries, i durà a terme les investigacions i activitats formatives necessàries amb aquesta finalitat.
  
En aquest sentit, es considera objecte específic de les activitats de la societat:
  
a) Promoure la millora contínua de la qualitat i la seguretat de l'assistència sanitària, incentivar la cerca de l'excel·lència en la provisió d'assistència sanitària i proporcionar informació comparativa als professionals, ciutadans i administració sanitària sobre les pràctiques sanitàries, la seua adequació, qualitat, seguretat i efectivitat.
  
b) Atorgar un reconeixement extern de la qualitat assistencial mitjançant l'acreditació dels centres i serveis sanitaris i les seues activitats, atenent criteris específics, objectius i verificables. Per a això desenvoluparà, mantindrà i actualitzarà contínuament els criteris i estàndards de referència en el procés acreditador, formarà i actualitzarà equips d'auditors sanitaris, coordinarà les activitats d'acreditació i formació que se li sol·liciten i participarà directament en la seua realització segons s'estime adequat.
  
c) Identificar i informar les tecnologies i pràctiques sanitàries noves o establides que necessiten avaluació, determinant, sobre bases científiques, l'impacte mèdic, econòmic i social de la seua utilització i emetent informes i dictàmens sobre el seu ús adequat, les seues indicacions idònies i les condicions de la seua prestació efectiva i de qualitat.
  
d) Contribuir a l'adequada formació dels professionals sanitaris per tal d'aconseguir la utilització correcta de la tecnologia.
  
4.2. La societat portarà a terme les activitats necessàries per a oferir els productes següents:
  
a) Certificacions d'acreditació.
  
b) Informes d'auditoria.
  
c) Documents i avaluacions d'usos i pràctiques sanitàries.
  
d) Consultes tècniques.
  
e) Serveis d'assessoria.
  
f) En general, totes aquelles activitats d'avaluació, d'investigació i de docència i formació pròpies del seu àmbit de competència.
  
4.3. L'activitat de la societat abasta el conjunt de pràctiques i institucions sanitàries, amb independència de la seua titularitat, destinació o ubicació. No obstant això, la societat harmonitzarà els seus objectius plurianuals d'acord amb el que es puga establir en els convenis de col·laboració amb la Generalitat Valenciana i les seues entitats autònomes, segons el que estableix l'article 54 bis de la Llei d'Hisenda Pública de la Generalitat Valenciana.
  
Article 5. Domicili social
  
El domicili social es fixa a València, al número 31 del carrer del misser Mascó. El Consell d'Administració serà competent per a decidir la creació, supressió o trasllat de sucursals, agències, delegacions i representacions o establiments industrials, mercantils o comercials, de qualsevol classe en la mesura que ho permeten les disposicions vigents existents. També podrà el Consell d'Administració traslladar el domicili social dins del mateix terme municipal.
  
Article 6. Duració i començament d'operacions
  
La societat es constitueix per temps indefinit i donarà començament a les seues operacions socials des del dia de la seua inscripció en el Registre Mercantil.
  
TÍTOL II
  
Article 7. Capital social i accionariat
  
El capital social fundacional serà de cent vuitanta mil tres-cents euros (180.300 euros), dividit en 600 accions de tres-cents euros i cinquanta cèntims de valor nominal cada una, d'igual classe i sèrie, íntegrament subscrites i desemborsades al 100%.
  
Les accions es troben numerades correlativament de l'1 a la 600, ambdues inclusivament.
  
En representació d'aquestes accions s'emetrà un títol múltiple.
  
TÍTOL III
  
Òrgans de la societat
  
Article 8
  
Els òrgans de govern de la societat seran:
  
1. La Junta General d'Accionistes.
  
2. El Consell d'Administració.
  
Secció 1ª.
  
La Junta General
  
Article 9
  
La Junta General d'Accionistes, legalment convocada i vàlidament constituïda, és l'òrgan sobirà de la societat i els seus acords, vàlidament adoptats, seran obligatoris per a tots els accionistes, fins i tot per als dissidents i per als que no hagen participat en la reunió, sense perjudici dels drets d'impugnació i d'una altra índole reconeguts per la legislació.
  
Quant als terminis i formes per a convocar i constituir la junta general, s'actuarà segons el que disposa el Text Refós de la Llei de Societats Anònimes, aprovat pel Reial Decret Legislatiu 1564/1989, de 22 de desembre.
  
Secció 2ª.
  
El Consell d'Administració
  
Article 10. Estructura
  
10.1. La representació i administració de la societat estarà encomanada al Consell d'Administració, òrgan que estarà integrat per un nombre de membres no inferior a tres i no superior a nou, nomenats per la Junta General d'Accionistes, que alhora nomenarà entre ells el president del consell.
  
10.2. El Consell d'Administració elegirà entre els seus membres un vicepresident a proposta del president, que el substituirà en els supòsits de vacant, absència, malaltia o impediment legítims, i en tots els casos per a què aquest expressament el delegue. Si no hi haguera vicepresident actuaria com a tal el conseller de major edat.
  
10.3. El Consell d'Administració elegirà entre els seus membres un secretari i un vicesecretari a proposta del president.
  
10.4. El càrrec de conseller tindrà una duració màxima de cinc anys. Passat aquest termini, els consellers podran ser reelegits per períodes d'igual duració màxima.
  
Article 11. Funcionament
  
11.1. El Consell d'Administració es reunirà, almenys, una vegada cada tres mesos, així com totes les vegades que siga convocat pel president o pel qui el substituïsca. També es reunirà quan ho sol·liciten al president, com a mínim, una tercera part dels consellers.
  
11.2. Les sessions del consell se celebraran ordinàriament en el domicili social, però també podran celebrar-se en qualsevol altre lloc que determine el president, cosa que s'indicarà en la convocatòria del consell. A tota convocatòria s'acompanyarà l'ordre del dia dels assumptes que hi hagen de ser tractats.
  
11.3. El Consell d'Administració quedarà vàlidament constituït quan hi concórreguen, presents o representats, la meitat més un dels components. La representació es justificarà, sense perjudici d'altres maneres admeses en dret, per carta o autorització personal dirigida al president del consell, o a qui faça les seues funcions, i haurà de conferir-se, necessàriament, a favor d'un altre conseller. Els acords es prendran per majoria absoluta de vots dels consellers que concórreguen a la sessió. En cas d'empat, decidirà el vot del president del consell.
  
11.4. El gerent de la societat podrà assistir a les sessions del Consell d'Administració amb veu, però sense dret a vot.
  
11.5. Les convocatòries del consell, llevat del cas d'urgència apreciada pel president, es cursaran, almenys, amb 48 hores d'antelació, fixant l'ordre dels assumptes que s'hi han de tractar.
  
11.6. De les discussions i acords del consell s'alçarà acta, que podrà aprovar-se en la mateixa sessió a què es refereix o en la següent pel president o, si és el cas, per qui el substituïsca, i els consellers assistents o representants. L'acta, que s'estendrà en un llibre especial destinat a aquest menester, estarà signada pel secretari, amb el vistiplau del president.
  
Article 12. Facultats
  
La representació de la societat, en juí i sense, correspon al Consell d'Administració en tots els assumptes corresponents al gir o tràfic de l'empresa. El Consell d'Administració disposarà de les més àmplies facultats per a governar, dirigir i administrar la societat, sense més excepcions que les assenyalades per la llei i per aquests Estatuts. A títol merament enunciatiu i en cap cas limitatiu, tindrà les facultats següents:
  
a) Administrar els negocis socials, decidir sobre la contractació de personal de l'empresa (tècnic, administratiu i subaltern), fixar el contingut íntegre de la relació laboral, concertar serveis i subministraments; contractar i pagar assegurances de tota classe, percebre indemnitzacions i premis; pagar contribucions, impostos, taxes i arbitris i reclamar-hi; percebre rendes i totes les quantitats que es deguen a la societat per qualsevol concepte, exigir, retre, liquidar, aprovar i pagar o cobrar els saldos resultants derivats de les relacions patrimonials en què aparega interessada la companyia, assistir a tota classe de juntes de cotitulars o consorcis, especialment les derivades de suspensions de pagaments o fallides i intervenir en el conveni amb plenes facultats de decisió; gestionar en tota classe d'oficines públiques i privades de l'estat, província, municipi i comunitats autònomes i instar i seguir els expedients que foren necessaris per tots els seus tràmits, aportant les proves necessàries i acceptar o recórrer les resolucions que recaiguen, si ho creguera oportú, fins a obtenir-ne la resolució definitiva. En general, celebrar tots els negocis compresos en el més ampli concepte d'administració.
  
b) Obrir, continuar i tancar o cancel·lar en tota classe de bancs, fins i tot en els d'Espanya, Banc Hipotecari i caixes d'estalvis, comptes d'efectiu o crèdit i disposar lliurement del metàl·lic que tinguen; constituir i retirar depòsits en metàl·lic o valors. Lliurar, acceptar, endossar, avalar, negociar, descomptar, renovar, indicar, intervenir, pagar i protestar lletres de canvi i pagarés, xecs i talons; fer transferències i, en general, fer tota classe d'operacions bancàries. Prendre diner a préstec de l'Institut Nacional de la Vivenda, Banc Hipotecari d'Espanya, les caixes d'estalvi i qualsevol altre banc o entitat de crèdit, convenint el principal del préstec, interessos, quotes bancàries, amortitzacions, termini de devolució i altres condicions del contracte i acceptar les clàusules que li imposen les entitats prestadores; donar les garanties que considere oportunes o se li exigisquen, fins i tot hipotecàries, i fixar i distribuir la responsabilitat sobre cada un dels béns gravats, senyalar domicilis per a notificacions i pagaments; sotmetre's als tribunals i jutjats que convinga, amb renúncia expressa a drets; pactar tota classe de procediments d'execució i, en general, pactar lliurement tots els elements essencials, naturals i accidentals, tant del negoci principal del préstec, com dels accessoris o de garantia.
  
c) Comprar, vendre, permutar i hipotecar béns mobles i immobles, fixar preus que podrà pagar o percebre al comptat o a terminis i constituir, en cas d'ajornament de preus, activament o passivament, les garanties que estime oportunes, fins i tot condicions resolutòries o hipoteques que, si és el cas, podrà cancel·lar. Estipular diferències a favor o en contra en supòsits de permuta i en negocis d'hipoteca amb totes les facultats ressenyades en la lletra b) d'aquest article. I, en general, fer tota classe de negocis de disposició i alienació amb lliure facultat de fixar els elements naturals, especials i accidentals dels convenis respectius.
  
d) Comparéixer davant qualsevol jutjat i tribunal, ordinaris i extraordinaris, serveis de mediació, arbitratge i conciliació en tota classe de procediments voluntaris i contenciosos en totes les seues instàncies, incidents i recursos fins i tot de cassació, transigir i desistir. Celebrar actes de conciliació amb avinença o sense i convenis davant els jutjats socials i servei de mediació, arbitratge i conciliació. Demanar l'execució del que s'ha convingut o sentenciat. Donar poder per a pleits amb les facultats generals o les especials que el cas requerisca i especialment per a recursos de cassació, a favor de lletrats, procuradors dels tribunals o graduats socials que elegisca, i revocar-los.
  
e) Atorgar, a favor de les persones que estime convenients, poders generals o especials amb les facultats legalment delegables que estime procedents, fins i tot les de subapoderar i revocar-los en el seu dia.
  
f) Subscriure els documents públics i privats que es necessiten per a l'exercici de les seues facultats, fins i tot addicionals, complementaris, aclaridors, rectificadors o ratificadors dels ja atorgats.
  
g) Concórrer a tota classe de subhastes, concursos oficials o particulars; presentar proposicions, millorar-les i retirar-les, promoure reclamacions contra adjudicacions provisionals o definitives, constituir i retirar depòsits i fiances; seguir expedients administratius o governatius i signar les escriptures pertinents amb els pactes i estipulacions establits o que puguen establir-se.
  
h) Aprovar la participació directa o indirecta en societats, agrupacions d'empreses, unions temporals d'empreses o altres de semblants i la designació, en aquests casos, de la persona o les persones que corresponguen a la societat en la composició de l'òrgan o els òrgans d'administració. Aquestes facultats tenen el caràcter de no delegables.
  
i) Acordar les operacions de crèdit, constitució o concessió d'avals i altres operacions financeres.
  
j) Dictar les normes financeres del propi consell, en el que no estipulen els Estatuts.
  
k) Formular els comptes anuals, que comprendran el balanç, el compte de pèrdues i guanys i la memòria, així com l'informe de gestió i la proposta d'aplicació del resultat i, si és el cas, els comptes i l'informe de gestió consolidats abans de la verificació per a elevar-los a sotmetiment i aprovació de la junta general, així com el depòsit posterior en el Registre Mercantil.
  
l) Nomenar i separar el personal adscrit a l'Institut per a l'Acreditació i Avaluació de les Pràctiques Sanitàries, així com establir les necessitats de personal que es generen en cada moment.
  
Article 13. Funcions
  
Són funcions del Consell d'Administració:
  
a) Establir i revisar la missió, valors, visió i direcció estratègica de l'empresa.
  
b) Aprovar el pla estratègic de l'empresa i establir plans operatius i objectius anuals.
  
c) Garantir la independència i la imparcialitat en el procés d'acreditació, vetlant per l'equilibri en la representació de tots els grups d'interés en el comité d'acreditació.
  
d) Nomenar els membres del Consell Científic i dels comités que es creen.
  
Article 14. Delegació de funcions
  
El Consell d'Administració, per a una millor realització de les seues funcions podrà:
  
a) Constituir en el seu si una comissió executiva amb delegació temporal o permanent de part de les seues facultats, fixant en la seua constitució la composició, la finalitat i, si és el cas, les normes de funcionament.
  
b) Delegar, amb caràcter permanent o temporal, determinades funcions del consell en el seu president.
  
c) Conferir apoderaments especials per a casos concrets.
  
d) Constituir un comité consultiu, sense que necessàriament les persones que el componguen hagen de ser membres del Consell d'Administració de la societat, fixant-ne en el moment de la constitució la composició, la finalitat i les normes de funcionament. Aquest comité estarà presidit pel president del Consell d'Administració o la persona que hi delegue.
  
e) Tota delegació permanent de facultats requerirà el vot favorable de les dues terceres parts dels membres del Consell d'Administració.
  
Article 15. Facultats del president
  
El president del Consell d'Administració ho serà també de la societat i li correspon:
  
a) La representació del Consell d'Administració amb els més amplis poders. Podrà prendre, en circumstàncies especials i sota la seua responsabilitat, les mesures que crega convenients als interessos de la societat, i en donarà compte posteriorment al Consell d'Administració.
  
b) La vigilància i la tutela de tots els serveis de la societat i seguiment del desenvolupament de l'activitat social.
  
c) Vetlar pel compliment dels Estatuts i dels acords presos pel consell.
  
d) Dirigir les tasques del Consell d'Administració, ordenar la convocatòria i fixar l'ordre del dia de les reunions, presidir-les, dirigir les deliberacions, dirimir els empats amb el seu vot de qualitat i alçar les sessions.
  
e) Decidir en totes les qüestions no reservades a la junta general, al consell ni al gerent.
  
f) Proposar al Consell d'Administració el nomenament i separació del gerent de la societat, així com la seua retribució.
  
g) Proposar al consell el nomenament de secretari i vicepresident de la mercantil.
  
h) Proposar la retribució del personal de la societat i les compensacions econòmiques que han de percebre els membres del Consell Científic per la seua participació en comités o grups de treball.
  
i) Les facultats que hi delegue el Consell d'Administració o que li siguen atribuïdes pels Estatuts.
  
Article 16. Facultats del gerent
  
El gerent serà designat pel Consell d'Administració, a proposta del president. El Consell d'Administració, reservant-se les facultats necessàries per a assegurar el govern de l'entitat, assignarà al gerent, mitjançant l'apoderament corresponent, l'exercici permanent i efectiu de les facultats que considere convenients. Tot això dins dels límits i d'acord amb les directrius assenyalades pel consell mateix.
  
TÍTOL IV
  
El Consell Científic
  
Article 17
  
17.1. El Consell Científic estarà compost per professionals de reconegut prestigi que destaquen, en l'àmbit nacional i internacional, per la seua activitat docent, investigadora, assistencial o de gestió de qualitat. Haurà de cobrir, almenys, les àrees següents:
  
- Especialitats mèdiques i quirúrgiques.
  
- Gestió i garantia de qualitat.
  
- Administració i organització.
  
- Avaluació i investigació.
  
17.2. Els membres del Consell Científic proporcionaran assessorament en l'avaluació de tecnologies i l'avaluació de centres i serveis. Podran col·laborar en el procés d'acreditació de centres i serveis mitjançant la seua participació en el comité d'acreditació o en altres comités i grups de treball que es puguen formar.
  
17.3. En cap cas aquest personal es considerarà com a plantilla de l'institut, encara que la seua participació en sessions de treball serà retribuïda d'acord amb les normes que dicte el Consell d'Administració.
  
TÍTOL V
  
Article 18. Les comissions
  
Preceptivament, i per a l'emissió dels dictàmens d'acreditació, hi haurà dins de l'institut, una comissió d'acreditació. Tindrà una composició de membres fixos i membres variables.
  
Els membres fixos seran un mínim de tres i entre ells s'elegirà un president. Tots ells seran nomenats a proposta del president de la societat, incorporant per a cada cas professionals de la disciplina o pràctica sanitària o tècnica imprescindible per a fer la corresponent acreditació o avaluació del servei o centre.
  
El funcionament i les compensacions que pogueren percebre els membres de la comissió d'acreditació per la realització de la seua labor serà fixada pel Consell d'Administració en el moment de la seua constitució.
  
El Consell d'Administració podrà crear totes les altres comissions (qualitat, avaluació de tecnologies sanitàries, etc.) que considere oportunes per al bon funcionament de l'institut.
  
TÍTOL VI
  
Els comptes anuals
  
Article 19. Exercici social
  
Els exercicis socials coincidiran amb els anys naturals. Per excepció, el primer exercici comença el dia de la seua inscripció en el Registre Mercantil i acaba el dia 31 de desembre següent.
  
Article 20
  
Mentrestant la societat detinga la condició d'empresa de la Generalitat Valenciana el seu règim economicofinancer s'ajustarà a la normativa específica vigent i, mentre no s'hi opose, a les prescripcions del Codi de Comerç, del Text Refós de la Llei de Societats Anònimes i altres disposicions legals que li siguen d'aplicació.
  
Article 21. Aprovació
  
Dins dels tres primers mesos de cada any, el Consell d'Administració, amb els assessoraments tècnics i comptables que necessite, per compte de la societat, formularà els comptes anuals, l'informe de gestió i la proposta d'aplicació de resultats. Els comptes anuals comprendran el balanç, el compte de pèrdues i guanys i la memòria. Els comptes anuals i la proposta d'aplicació de resultats de l'exercici anterior hauran de ser aprovats per la Junta General dins del primer semestre de l'any següent.
  
TÍTOL VII
  
Dissolució i liquidació de la societat
  
Article 22. Dissolució
  
La societat es dissoldrà per les causes establides en la Llei de Societats Anònimes.
  
Article 23. Liquidació
  
Si per qualsevol causa s'hagueren de nomenar liquidadors, assumiran aquestes funcions, llevat que la Junta General disposara una altra cosa, els components del Consell d'Administració. Si en el moment de la liquidació aquests foren parells, cessarà el membre del Consell d'Administració de menor edat.
  
Article 24. Balanç final
  
Acabada la seua funció, els liquidadors formaran el balanç final, que serà sotmés a aprovació de la Junta General.
  
Article 25